**Formandens beretning for året 2022**

Året 2022 var jo heldigvis et år uden Corona begrænsninger, men vi har som mange andre skydebaner haft et lille fald i skytter. Årsagen kan man kun gisne om, men den generelle prisstigning i samfundet og den lange ventetid på våbentilladelser er nok en af årsagerne.

I det forgangne år har vi haft den fornøjelse at kunne ønske 7 medlemmer tillykke med runde fødselsdage.

Vi har i 2022 fortsat vores plan med debataftener 2 gange om året, hvor forårets debataften omhandlede Balstik og Genladning.

Det er bestyrelsens hensigt at være ”omstillingsparat og løsningsorienteret”; derfor lytter vi meget til jer. Der har i flere år været et ønske om efteruddannelse, hvor et af ønskerne fra jer instruktører har været at få et mere ensartet regelsæt om, hvordan vi instruerer. Så det arbejde begyndte bestyrelsen på efter sidste generalforsamling, hvor vi så på vores regelsæt, og her må vi nok indrømme, at dem havde vi mange af, både skrevne og uskrevne, som er blevet til hen over de sidste 30 år.

Så derfor valgte vi i bestyrelsen at bruge efterårets debataften på at høre jeres mening om, hvordan I ønsker vores regelsæt i HHK fremover skal være. Der kom mange gode input den aften, som vi så har arbejdet med hen over efteråret samtidig med at vi har skelet til de gamle skrevne og uskrevne regler. Det største arbejde i sådan et projekt er at få reglerne minimeret så meget, at folk gider læse dem og samtidig få det budskab ud, som vi ønsker. Dette arbejde blev afsluttet med, at vi kort fremlagde resultat på dette forårs debataften, hvor der kun var nogle få bemærkninger til det fremlagte. Det er jo ikke sådan, at disse regler ikke kan ændres, så hvis vi finder ting, som er uhensigtsmæssige, så laver vi bare en ny version. Denne debataften brugte vi også til en gennemgang af, hvad en ”Kronograf” er for noget, og hvad den kan bruges til.

Som I jo nok har læst i det sidste info-skriv, har vi i bestyrelsen vedtaget at lave en ”senior ordning”. Det er til instruktører, der har været med i mange år, og hvor helbredet begynder at knirke, men som stadig ønsker at være med i det sociale liv, evt. komme og være med til hygge/lave kaffe/arbejdsdag mm.

Med dette tiltag er vi også godt klar over, at vi kan få en udfordring med vagtdækningen, og vi er hele tiden obs på nye instruktør emner, men vi kan komme i den situation, at vi må bruge enkelte af jer måske 5 gange på en sæson.

Der blev afholdt 3 riffelprøver i 2022, og vi deltog også med instruktører til en riffelprøve på Amager, hvor de var lagt ned på grund af sygdom.

Obligatoriske riffelforløb er også blevet afholdt i både weekender og på arrangerede skydedage.

Der har i flere år været et stort ønske om at få inddækket noget af udearealerne/venteområdet, så den værste blæst bliver minimeret. Vi startede med inddækning imod syd, og dette virker rigtig fint. Men vinden kommer tit fra nordvest, og der lavede vi et forsøg på en skydedag i efteråret, hvor vi satte en presenning op, og hold da op hvor det hjalp. Derfor foreslog vi Per Munk at fortsætte inddækningen mod nordvest fra containeren og frem til lågen. Dette var Per Munk helt med på, at det var en god ide, så vi har aftalt at Hanebjerg betaler materialerne, og vi laver arbejdet.

Der har også været afholdt nogle arbejdsdage både ved opstart og nedlukning af banen. Dette er noget, der er nødvendigt, hvis vi skal have pæne og ordentlige forhold for os alle.

Bestyrelsen er af den opfattelse, at det sociale forhold imellem instruktørerne har stor betydning for lysten til at komme på riffelbanen, derfor fortsætter vi med sommerfesten / skydning på Hjortebanen, og det sidste tiltag er julefrokosten, hvis der fortsat er opbakning til disse arrangementer.

Alle nye og gamle tiltag vurderer vi løbende i bestyrelsen, og vi er også parat til at fjerne nogle af disse tiltag igen, hvis interessen forsvinder.

Nu ser vi frem til at godt år på vores skydebane.

Til sidst vil jeg gerne sige en stor tak til alle udvalg og alle jer der er med til at få vores forening til at fungere.

14.3.2023

Ejgil Jensen